Sabbat – Kruiskerk Stellenbosch
Sabbat	Irénée Heyns	2013-02-28T19:31:27+00:00
VRAAG: Waarom vier ons as Christene nie meer die Sabbat nie, maar wel die Sondag? En wat is die betekenis daarvan om Sondag te vier ?
Vir ons as Christene is dit nog meer ‘n vieringsdag en ‘n vryheidsdag – want Jesus het ons volkome van die sonde verlos. Dis wat ons vier. Die Sabbat as dag wys in die Ou Testament vooruit na die finale bevryding van die sonde deur Jesus. Daarom is die dag in Jesus se kruis en opstanding vervul. Die eerste Christene het dit reg verstaan toe hulle begin het om die eerste dag te vier. Die sabbat was die sewende dag van die week. Hulle het begin om die eerste dag te vier – die dag van die opstanding. Jesus het opgestaan op die eerste dag. Hulle het begin om dit te vier omdat hulle besef het dit is die eintlike bevryding wat ons moet vier. En hulle het dit gedoen lank voor daar iets was soos Sondag as ‘n publieke vakansiedag. Sondag as ‘n publieke vakansiedag kom maar uit die vierde eeu toe Konstantyn die Grote in beheer gekom het. Lank voor dit het die Christene van die eerste eeue vroeg die oggend voor werk, of die aand na werk, bymekaargekom om erediens te hou en hul vryheid as kinders van die Here te vier.
Daarom steek ons by elke erediens ‘n Christus-kers aan – ‘n opstandingskers. Daarom lui die klokke, die Paasfeesklokke, die opstandings­klokke. Elke Sondag se eredienste wil ons herinner dat die opstanding van Jesus die belangrikste is wat oor jou lewe en oor die wêreld gesê kan word. As jy as ‘n Christen na die wêreld kyk en na die wêreldgeskiedenis en die samelewing, dan moet jy sê dat die belangrikste ding in die wêreldgeskiedenis is die opstan­ding van Jesus. Dit het alles verander. Dit het die wêreld op ‘n nuwe koers geplaas. Die belangrikste ding in jou lewe is die opstanding van Jesus. Dit herdefinieer jou lewe. Dis die bril waardeur ek en jy moet kyk na ons lewe, na die samelewing, met sy misdaad en geweld, na ons eie lewe en ons probleme. Die belangrikste bril waardeur ek na my omstandighede moet kyk is die opstanding.
Die bekende teoloog Karl Barth is in 1939 genooi om lesings in Skotland te gaan hou. Die nasies is in onrus, net voor die uitbreek van die Tweede Wêreldoorlog. Toe sê Barth: “Die belangrikste oomblik in die geskiedenis van die wêreld vind plaas wanneer die gemeentes van die Here saamkom om die lewende God te aanbid.” Het jy al in jou lewe so iets gehoor? Die belangrikste oomblik in die geskiedenis van die wêreld vind elke keer plaas wanneer die gemeentes van die Here saamkom om die lewende God te aanbid, want dit het die potensiaal, elke keer, om die hele wêreld te verander. Aangrypend! Die opstanding definieer alles.
In Texas vier hulle ‘n dag wat genoem word “June teenth,” die 19de Junie. Hulle vier die boodskap van die bevryding van die slawe. En dan, skryf iemand, moet jy asseblief nie verwag van ‘n African American en van baie ander mense om by die werk op te daag nie. Hy kan nie anders as om daardie dag te vier nie, want daardie dag het sy hele menswees geherdefinieer. Jy kan mos nou dink: van ‘n slaaf, ‘n ding, tot ‘n mens! Jy kan dit mos nie van ‘n mens wegneem om dit te vier nie. Sy hele bestaan is deur daardie een daad, daardie een Proklamasie geherdefinieer.
Dit is wat Sondag vir Christene is. Daar is niks wat jou en my menswees so herdefinieer soos die opstanding van Jesus Christus nie. Niks. Die opstanding van Jesus Christus, sê Paulus, beteken dat ons nou nuwe skeppings is. Dit beteken ons kan nou die soort mense word wat God ons bedoel het om te wees. Niks kan belangriker as dit wees nie. En as jy dit verstaan, is daar nie ‘n manier dat jy dit nie sal vier nie. Jy sal daaraan dink elke Son­dag – hoe jy al beter kan verstaan hoe God jou lewe moet herdefinieer.
Daarom is die tweede groot betekenis van die Sondag vir ons dat dit ‘n “Herrangskikkingsdag” is – die dag waarop dinge in my lewe elke keer weer her-rangskik moet word In die Sabbat, skryf iemand, het dit nie gegaan oor blote “time off” nie, maar oor “redeeming the time,” om die tyd te verlos. “Reclaiming time as God’s time.”. “Reclaiming time as God’s time.” En daarom, “reclaiming your life as God’s life.” Dis fantas­ties. ‘n Mens moet rus. Daarom is daar baie motiveringe ook in die Bybel vir die sabbat as rusdag. Dit word ongelukkig te veel beklemtoon as dit oor die sabbat en Sondag gaan. Natuurlik moet daar ritme in jou lewe wees van werk en rus, anders gaan jy fisiek-emosioneel breek. So, God wil ook hierdie ritme in jou lewe hê dat jy fisiek-emosioneel kan heel word. Maar dit gaan veral daaroor dat jy heel gemaak kan word as God se mens. Dis wat die Sondag elke keer wil doen. Dis wat die erediens elke keer wil doen. Dit wil jou en my help om heel te word en heel te bly as God se mense. Dit wil God deurlopend die geleentheid gee om my tyd te heilig. Om my lewensritme te hersien. Om my gebruik van my tyd aan te pas, sodat ek met my hele lewe en in hierdie week wat kom volgens God se ritme en God se prioriteite te kan leef.